Morten Helveg Petersen (RV), 2001-05-15:
Jeg brugte måske godt en halv side ud af 5-6 sider i min indledning om Venstres skattestop.
Jeg synes ikke, det var et hovedtema i mit indlæg.
Jeg skal gerne overbringe hr. Hans Christian Schmidt min tale, så kan han ved selvsyn konstatere, at det at kalde det et hovedtema ikke er en rimelig udlægning. Hr. Hans Christian Schmidt vender tilbage til spørgsmålet om de regionalpolitiske konsekvenser og stiller så spørgsmålet: Hvad er formålet med en hævelse af afgiften her?
Er det finansiering, eller er det miljø?
Jamen det er vel i virkeligheden begge dele.
Det er da klart, at det indgår som en væsentlig komponent på finansieringsdelen, som er upopulær, ja.
Og der vil formentlig også være en eller anden miljøeffekt af det.
Men det indgår som en finansieringskomponent i et samlet udspil.
Det er dér, den ligger.
Til hr. Kim Andersen: Skattetryk og BNP, boligejere, der blev brandskattet og pinsepakke: Jamen det er vel alt sammen udtryk for, at vi forsøger at få den økonomiske politik til at hænge sammen i forhold til alle de ønsker, der er om velfærdsservice og velfærdsydelser.
Det kræver et finansieringsgrundlag, og hr. Kim Andersen remsede en del af dem op selv.
Jeg deltager ikke i det kor, der siger: Jamen pinsepakken er alt ondt her på jorden.
Det er faktisk et indgreb, som vi har fået store roser for fra internationale organisationer såsom EU og OECD for at være et indgreb på rette tid, på rette sted.
Men det kan være, at hr. Kim Andersen måtte have lyst til det. Fru Tove Fergo spørger: Hvad betyder anstændigt, og hvad gør vi for udsatte grupper?
vi forsøger jo faktisk at gøre en hel del, og udgangspunktet for at hjælpe også udsatte grupper er jo, at der er orden i økonomien, så vi har muligheder for at hjælpe udsatte grupper.
Derfor er det så vigtigt med en ansvarlig økonomisk politik, så vi har et ordentligt grundlag for det.
Fru Tove Fergo remser en række alvorlige sociale udfordringer
Når jeg hører fru Tove Fergos spørgsmål, får jeg nærmest indtryk af, at jeg skulle have givet udtryk for, at alle sociale problemer i dette land er løst.
Det er ikke tilfældet, desværre. Det, jeg siger, er, at en vigtig forudsætning for at vi kan gøre noget ordentligt ved alle de problemer, som fru Tove Fergo beskriver og rejser i sit spørgsmål, er da selvfølgelig, at vi har en ordentlig økonomi.
Det er da klart, at det et naturligt udgangspunkt. Men jeg har ikke stået her - og det vil jeg meget gerne have mig frabedt - og sagt, at der ikke er nogen sociale problemer i dagens Danmark.
Det er der.
Nej, min pointe var, at et oplagt udgangspunkt er, at vi selvfølgelig har et ordentligt grundlag at gøre det på.
Til hr. Ebbe Kalnæs: Jo mere man tjener, desto mere kører man i bil.
I den forstand kan vi jo diskutere fordelingsprofiler i forbindelse med afgifter på benzin og vægtafgift, men der er en rimelig entydig sammenhæng dér, hvis man kigger i statistikkerne.
Endelig til hr. Jørgen Winthers spørgsmål om, hvorvidt jeg er stolt af det danske sundhedsvæsen: Ja, jeg er da stolt over den store indsats, som ydes daglig rundtomkring på danske sygehuse.
Jeg synes, der er mange mennesker, der gør et fantastisk godt stykke arbejde i den danske sundhedssektor, som tit og ofte bliver hængt ud i langt højere grad end rimeligt er.
Når jeg har set internationale analyser af det danske
sundhedsvæsen
, viser de, når de er foretaget af uafhængige internationale eksperter, at vi faktisk egentlig har et rimelig godt sundhedsvæsen, at vi får sundhed i forhold til det, vi betaler for.
Så når hr. Jørgen Winther spørger, om jeg er stolt af det, vil jeg sige: Ja, jeg synes, der gøres et godt stykke arbejde, det skal blive bedre, og det afsætter vi faktisk også en del midler til i disse år.